Samtökin '78 leggja í dag fram kæru vegna ummæla vararíkissaksóknara um flóttafólk og samkynhneigða karlmenn. Framkvæmdastjóri samtakanna telur embætti ríkissaksóknara laskað eftir ummælin, sem hann segir hljóta að teljast rógburður og jafnvel hatursorðræða. Ummælin eru til skoðunar hjá ríkissaksóknara sem segir þau ekki endurspegla viðhorf embættisins.
Það er bara mjög mikilvægt að þetta fari í ferli hjá hinu opinbera, því við megum ekki gleyma að þetta er ekki bara einhver úti í bæ sem skrifar þetta og er með þessar skoðanir. Heldur erum við að tala um vararíkissaksóknara, og því fylgir bara mikil ábyrgð.
Sagði Daníel E. Arnarsson. Helgi Magnús Gunnarsson vararíkissaksóknari birti færslu á Facebook fyrir helgi þar sem hann ýjaði að því að flóttafólk lygi til um kynhneigð sína til að fá alþjóðlega vernd hér á landi og spurði hvort skortur væri á hommum á Íslandi.
Málið er að skv 33. gr. almennra hegningarlaga er það bara mjög skýrt að ef einstaklingur er með rógburð eða níð gagnvart ákveðnum hópum þá þarf að skoða það og það getur varðað sektum.. eða annað. Það sem hann er að gera er að grafa undan ákveðnu trausti, ekki bara á réttarríkinu heldur á þessu hópi sem eru hinsegin hælisleitendur, eða hinsegin karlmenn.
Sigríður Friðjónsdóttir ríkissaksóknari hefur ummælin til skoðunar. Hún sagði í samtali við fréttastofu stuttu fyrir fréttir að þau endurspegluðu ekki á neinn hátt afstöðu embættisins til þeirra hópa sem þau varða.
Framkvæmdastjóri samtakanna 78 sakar vararíkissaksóknara um hatursorðræðu og rógburð í garð samkynhneigðra. Samtökin leggja í dag fram kæru vegna færslu sem hann birti á samfélagsmiðlum. 